Rammegård
Rammegård, tidligere hovedgård vest for Ramme ved Ramme Å, 8 km sydvest for Lemvig. Rammegård nævnes første gang 1479 i et kongebrev om forlig mellem ejeren, Anders Spend, og Ribebispen Peder. Ud over slægten Spend har Rammegård været i slægterne Skram, von Obelitz og Juel af Rysensteens eje. Rammegård har i perioder hørt under den nærliggende hovedgård Rysensteen.
Den nuværende hovedbygning er opført i 1916 for den daværende ejer, J.L. Laursen. Den er i en etage med høj kælder, dobbeltløbet adgangstrappe og tre etagers gennemgående frontispice og har ligesom de to lave sidefløje murværk i røde sten og tag af røde tegl.